Coronavirus के कुल मामले 70 लाख के पार लेकिन 60 लाख से ज्यादा हो चुके हैं ठीक, एक्टिव केस 8.67 लाख
केंद्रीय स्वास्थ्य मंत्रालय पिछले 24 घंटों के दौरान देशभर में कोरोना वायरस के कुल मामलों का आंकड़ा 7053806 दर्ज किया गया है लेकिन इसमें एक्टिव मामलों की संख्या सिर्फ 867496 ही है, पिछले 24 घंटों के दौरान कोरोना के एक्टिव मामलों की संख्या में 15689 की कमी आई है।
नई दिल्ली। देश में कोरोना वायरस के मामलें जिस रफ्तार से सामने आ रहे हैं उससे अधिक रफ्तार से लोग ठीक हो रहे हैं और यही वजह है कि देश में कोरोना के एक्टिव मामलों में लगातार कमी आ रही है। हालांकि कोरोना से होने वाली मौतों का आंकड़ा लगातार बढ़ रहा है लेकिन पहले के मुकाबले रोजाना हो रही मौतों की संख्या भी कम हुई है। कुल मिलाकर देश धीरे-धीरे कोरोना की गिरफ्त से बाहर निकलता जा रहा है जो एक बड़ी राहत की बात है। रविवार सुबह केंद्रीय स्वास्थ्य मंत्रालय ने जो आंकड़े जारी किए हैं उनके मुताबिक देश में कोरोना के कुल मरीजों की संख्या तो 70 लाख के पार है लेकिन 60 लाख से ज्यादा लोग ठीक भी हुए हैं।केंद्रीय स्वास्थ्य मंत्रालय पिछले 24 घंटों के दौरान देशभर में कोरोना वायरस के कुल मामलों का आंकड़ा 7053806 दर्ज किया गया है लेकिन इसमें एक्टिव मामलों की संख्या सिर्फ 867496 ही है, पिछले 24 घंटों के दौरान कोरोना के एक्टिव मामलों की संख्या में 15689 की कमी आई है। देश में कुल कोरोना वायरस मामलों में सिर्फ 12.65 प्रतिशत ही एक्टिव केस हैं।  हालांकि कोरोना के नए मामले आने का सिलसिला पहले के मुकाबले कुछ कम जरूर हुआ है लेकिन अभी भी बड़ी संख्या में नए केस सामने आ रहे हैं। केंद्रीय स्वास्थ्य मंत्रालय की तरफ से जारी आंकड़ों के मुताबिक पिछले 24 घंटों के दौरान देशभर में कोरोना वायरस के 74383 नए मामले आए हैं।कोरोना से लोगों के ठीक होने की रफ्तार पहले से बेहतर हुई है, पिछले 24 घंटों के दौरान देशभर में कुल 89154 लोग ठीक हुए हैं और अबतक देशभर में कुल 6077976 लोग पूरी तरह से ठीक हो चुके हैं। देश में कोरोना वायरस का रिकवरी रेट 86.16 प्रतिशत तक पहुंच गया है। कोरोना की वजह से जान गंवाने वालों की संख्या में भी पहले के मुकाबले हल्की कमी आई है, पहले रोजाना देश में 1000 से ज्यादा लोगों की मौत हो रही थी लेकिन अब यह आंकड़ा 1000 के नीचे है, पिछले 24 घंटों के दौरान देश में कोरोना की वजह से 91 लोगों की जान गई है और अबतक देशभर में कुल 108334 लोगों की जान जा चुकी है।कोरोना मरीजों की पहचान के लिए देशभर में लगातार टेस्टिंग हो रही है, शनिवार को देशभर में 10.78 लाख से ज्यादा कोरोना टेस्ट हुए हैं। देश में कुल कोरोना वायरस टेस्टिंग का आंकड़ा अब बढ़कर 8.68 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं।   वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 3.74 करोड़ के पार पहुंच गया है, अबतक दुनियाभर में कोरोना वायरस की वजह से 10.77 लाख से ज्यादा लोगों की मौत हो चुकी है। हालांकि पूरी दुनिया में 2.81 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 79.45 लाख से ज्यादा केस सामने आ चुके हैं और 2.19 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 50.91 लाख मामले सामने आए हैं और 1.50 लाख से ज्यादा लोगों की जान गई है। रूस में भी 12.85 लाख से ज्यादा केस सामने आ चुके हैं और 22 हजार से ज्यादा लोगों की जान गई है।